﻿ Żewġ residenti fid-dar tal-Fondazzjoni RISe fil-Belt temmew 50 siegħa ta' xogħol fil-komunità. Dan ħabbritu l-fondazzjoni stess permess ta' stqarrija fuq Facebook hekk kif sostniet l-importanza tax-xogħol komunitarju għal dawk li wara sentenza ħabs ikollhom bżonn jerġgħu jirrintegraw ruħhom fis-soċjetà. Il-fondazzjoni RISe tgħin lill-priġunieri jerġgħu jintegraw ruħhom fis-soċjetà hekk kif ikunu waslu biex jiskontaw is-sentenza mogħtija lilhom. ONE News żar id-dar tal-Fondazzjoni RISe fejn hemmhekk iltaqa' ma' dawn iż-żewġ residenti. Fuq il-kundizzjoni tal-anonomità huma spjegaw l-esperjenza tagħhom tax-xogħol komunitarju u kif ħassew li għenhom: "Morna naddafna t-toroq f'Ħal Luqa, qtajna l-ħaxix, naddafna ċ-ċimiterju kien hemm nies li bħal speċi laqgħuna tawna anke x'nieklu u nixorbu." "In-nies ħassejt li xi ftit jew wisq konna milqugħin ukoll għaliex kien hemm min rana naħdmu fix-xemx ġabilna nixorbu, kien hemm min ġabilna l-ikel ukoll u anke li dik il-ħaġa li ftit minnhom japprezzaw u jgħidulek grazzi għax ilu ma jsir, naħseb is-sodisfazzjoni hemm bdejt nara li beda jitla'." ONE News tkellem ukoll mal-Amministratur tal-Fondazzjoni RISe Matthew Degiorgio. Huwa spjega l-ammont ta' sigħat f'xogħol komunitarju li sar minn gruppi differenti li għaddew mill-programm tal-fondazzjoni RISe u l-importanza tiegħu. Huwa qalilna, "Tajjeb li nsemmu wkoll li sa mill-bidu li beda l-porgramm RISe saru aktar minn 2,000 siegħa ta' xogħol fil-komunità u x-xogħol ivarja minn manutenzjoni u tindif b'kordinament ovvjament mal-Kunsilli Lokali, NGOs u aktar kif ukoll anke taħditiet ġewwa skejjel li kienu speċifikament mmirati għal studenti li kienu għaddejjin minn mumenti ta' turbolenza f'ħajjithom."